สวดทั่วโลก พิธีมงคลคาถา ถวายพระพร
ให้ย่ำฆ้อง-กลอง-ระฆังทุกวัด ประธานสนช.เข้าเฝ้าฯค่ำวันนี้ อัญเชิญพระบรมฯทรงราชย์,วัดทั่วไทย-ทั่วโลกพร้อมใจเจริญชัยมงคลคาถา หลังมีการประกาศอัญเชิญสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ขึ้นทรงราชย์ สืบราชสันตติวงศ์ เป็นพระมหากษัตริย์ รัชกาลที่ 10 แห่งพระบรมมหาราชจักรีวงศ์ เพื่อถวายพระพรชัย มงคลและให้เกิดความเป็นสิริมงคลต่อประเทศชาติ ด้านประชาชนแห่หาซื้อภาพรัชกาลที่ 10 เก็บบูชา ขณะที่หลายหน่วยงานจัดกิจกรรมบำเพ็ญกุศลอุทิศถวายเป็นพระราชกุศลและการแสดงเทิดพระเกียรติ เนื่องในวันคล้ายวันพระบรมราชสมภพพระบาทสมเด็จพระปรมินทรมหาภูมิพลอดุลยเดช 5 ธันวาคม แจกเข็มกลัด 5 หมื่นคน ร่วมงาน 5 ธ.ค. ส่วนวันปีใหม่จุดเทียนใจกลางเมืองและร่วมร้องเพลงพระราชนิพนธ์ พรปีใหม่ ทั่วประเทศ,พสกนิกรไทยแซ่ซ้องยินดีในวโรกาสที่สมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร เสด็จเถลิงถวัลยขึ้นทรงราชย์สืบราชสันตติวงศ์ เป็นพระมหากษัตริย์รัชกาลที่ 10 แห่งพระบรมมหาราชจักรีวงศ์ ขณะที่ปวงชนชาวไทยยังหลั่งไหลเดินทางมาถวายสักการะพระบรมศพพระบาทสมเด็จพระปรมินทรมหาภูมิพลอดุลยเดช อย่างต่อเนื่อง โดยในวันที่ 1 ธันวาคมเป็นวันครบ 50 วันแห่งการเสด็จสู่สวรรคาลัย ซึ่งจะมีพระราชพิธีทรงบำเพ็ญพระราชกุศลปัญญาสมวาร (50 วัน),ในส่วนการเสด็จขึ้นเถลิงถวัลยทรงราชย์สืบสันตติวงศ์ ของสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร เป็นพระมหากษัตริย์รัชกาลที่ 10 นั้น เมื่อเวลา 09.30 น.วันที่ 30 พ.ย. ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงกรณีสภานิติบัญญัติแห่งชาติ (สนช.) ประชุมวาระพิเศษอัญเชิญองค์รัชทายาทขึ้นทรงราชย์เป็นพระมหากษัตริย์รัชกาลที่ 10 ว่า ทุกอย่างมีขั้นตอนสำคัญ ซึ่งทราบว่าพระองค์ท่าน ทรงรับเป็นพระมหากษัตริย์แล้ว เพราะฉะนั้นทุกอย่างถือว่าจบ,สำหรับขั้นตอนการกราบบังคมทูลอัญเชิญ สมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ขึ้นทรงราชย์สืบราชสันตติวงศ์ ตามมาตรา 2 รัฐธรรมนูญแห่งราชอาณาจักรไทยฉบับชั่วคราว ปี 2557 และมาตรา 23 ของรัฐธรรมนูญแห่งราชอาณาจักรไทย ปี 2550 ผู้สื่อข่าวรายงานจากรัฐสภาว่า นายพรเพชร วิชิตชลชัย ประธานสภา นิติบัญญัติแห่งชาติ (สนช.) ในฐานะประธานรัฐสภา พร้อมด้วยนายกรัฐมนตรี ประธานศาลฎีกา และประธานองคมนตรีจะเข้าเฝ้าฯ สมเด็จพระบรมโอรสาธิราชฯ สยามมกุฎราชกุมาร ในคืนวันที่ 1 ธ.ค.2559 กราบบังคมทูลอัญเชิญขึ้นทรงราชย์ เป็นพระมหากษัตริย์สืบไป จากนั้นในวันที่ 2 ธ.ค.2559 ในการประชุม สนช. เวลา 10.00 น.ก่อนที่จะเข้าสู่วาระการประชุม สนช. นายพรเพชรจะแจ้งให้ที่ประชุม สนช.รับทราบ ถึงการกราบบังคมทูลอัญเชิญสมเด็จพระบรม โอรสาธิราชฯ สยามมกุฎราชกุมาร ขึ้นทรงราชย์ และมีการให้ถ่ายทอดสดการประชุม สนช.ในช่วงดังกล่าว ผ่านสถานีโทรทัศน์รัฐสภา ให้ประชาชนได้รับทราบโดยทั่วกัน,ที่อาคารสมเด็จพระมหารัชมังคลาจารย์ สำนักงานพระพุทธศาสนาแห่งชาติ พุทธมณฑล จ.นครปฐม พระพรหมเมธี โฆษกมหาเถรสมาคม แถลงหลังการประชุมมหาเถรสมาคมว่า มหาเถรฯ มีมติให้คณะสงฆ์ทั่วโลก เตรียมพร้อมการประกอบพิธีของคณะสงฆ์ ภายหลังจากที่ประธานสภานิติบัญญัติแห่งชาติ เข้าเฝ้าฯกราบบังคมทูลอัญเชิญสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ขึ้นทรงราชย์ เมื่อพระองค์ทรงรับ ประธาน สนช.จะแจ้งให้ประชาชนทราบ ทั้งนี้หลังจากมีการประกาศอัญเชิญสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ขึ้นทรงราชย์สืบราชสันตติวงศ์เป็นพระมหากษัตริย์ ให้ประชาชนได้ทราบโดยทั่วกันแล้ว มส.มีมติให้คณะสงฆ์ทั่วโลกดำเนินการดังนี้ เมื่อได้ยินเสียงเพลงสรรเสริญพระบารมีจากการถ่ายทอดของโทรทัศน์รวมการเฉพาะกิจแห่งประเทศไทยแล้ว ขอให้ทุกวัดทั่วโลกย่ำฆ้อง กลองระฆัง พร้อมเจริญชัยมงคลคาถาโดยพร้อม เพรียงกัน ตามโบราณราชประเพณีที่สืบมา เพื่อถวาย พระพรชัยมงคลและให้เกิดความเป็นสิริมงคลต่อประเทศชาติ,ส่วนการพระราชพิธีบำเพ็ญพระราชกุศลพระบรมศพ พระบาทสมเด็จพระปรมินทรมหาภูมิพล อดุลยเดช ณ พระที่นั่งดุสิตมหาปราสาท ในพระบรม มหาราชวัง เมื่อเวลา 07.05 น. วันที่ 30 พ.ย. สมเด็จพระเทพรัตนราชสุดาฯ สยามบรมราชกุมารี เสด็จฯมายังพระที่นั่งดุสิตมหาปราสาท ในพระบรม มหาราชวัง พร้อมด้วยคุณพลอยไพลิน เจนเซน พระธิดาในทูลกระหม่อมหญิงอุบลรัตนราชกัญญา สิริวัฒนาพรรณวดี ในการพระราชพิธีบำเพ็ญพระราชกุศลสวดพระอภิธรรมพระบรมศพพระบาทสมเด็จ พระปรมินทรมหาภูมิพลอดุลยเดช โดยมี พล.ต.ม.จ.จุลเจิม ยุคล พล.ท.ม.จ.เฉลิมศึก ยุคล ม.ร.ว.ดิศนัดดา ดิศกุล และ ม.ร.ว.สุริยวุฒิ สุขสวัสดิ์ ร่วมพระราชพิธี จากนั้นเวลา 11.00 น. พล.ท.ม.จ.เฉลิมศึก ยุคล ทรงเป็นประธานถวายภัตตาหารเพลแด่พระพิธีธรรมจำนวน 8 รูป จากวัดประยุรวงศาวาสวรวิหาร และวัดระฆังโฆสิตารามวรมหาวิหาร,ด้านบรรยากาศการเปิดให้ราษฎรเข้าถวายสักการะพระบรมศพ พระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระบรมมหาราชวัง ตลอดวันที่ 30 พ.ย. มีราษฎรทั่วสารทิศหลั่งไหลเดินทางมาแสดงความอาลัยไม่ขาด สำนักพระราชวังต้องเปิดให้พสกนิกรเข้าถวายสักการะพระบรมศพทางประตูวิเศษไชยศรี ตั้งแต่เวลา 04.45 น. เนื่องจากในวันที่ 29 พ.ย. สำนักพระราชวังพบว่า มีประชาชนมาถวายสักการะพระบรมศพ โดยนับจากการแจกจ่ายภาพพระราชทาน มากมายถึง 49,446 คน สูงที่สุดเป็นประวัติการณ์ สำหรับปรากฏการณ์ใหม่นี้ ฝ่ายบริหารของสำนักพระราชวัง กำลังประเมินเพื่อปรับแผนการปฏิบัติงานให้สอดคล้องกับยอดพสกนิกรที่มาถวายสักการะในจำนวนเพิ่มสูงมากขึ้นเรื่อยๆ,ขณะเดียวกัน พสกนิกรที่เดินทางมาถวายสักการะพระบรมศพ ณ พระที่นั่งดุสิตมหาปราสาท ต่างปลาบปลื้มปีติ เมื่อเจ้าหน้าที่สำนักพระราชวังได้เปลี่ยนภาพที่ทรงพระกรุณาโปรดเกล้าฯพระราชทานแก่ราษฎรที่เข้าถวายสักการะพระบรมศพ ที่สำนักพระราชวังแจกจ่ายตั้งแต่วันที่ 29 ต.ค. เป็นภาพพระบรมโกศพระบรมศพพระบาทสมเด็จพระปรมินทร มหาภูมิพลอดุลยเดช เปลี่ยนเป็นภาพพระบรมฉายาลักษณ์พระบาทสมเด็จพระปรมินทรมหาภูมิพล อดุลยเดช ที่ประดิษฐานเบื้องหน้าพระบรมโกศ พระบรมศพ ในฉลองพระองค์บรมราช ภูษิตาภรณ์ ประดับด้วยดอกไม้สีเหลือง ขาว เขียว มีดอกไม้ประดิษฐ์รูปกระต่าย สัตว์ประจำปีนักษัตรปีพระราชสมภพอยู่ด้านล่าง ขณะที่ด้านหลังของภาพพระราชทาน เป็นหมายกำหนดการพระราชพิธีทรงบำเพ็ญพระราชกุศลปัญญาสมวาร (50 วัน) ที่จะมีขึ้นในวันที่ 1-2 ธ.ค. และพระราชพิธีทรงบำเพ็ญพระราช กุศลสตมวาร (100 วัน) ที่จะมีขึ้นในวันที่ 20-21 ม.ค.60,สำหรับความหมายของดอกไม้ 3 สี คือเหลือง ขาว เขียว ที่นำมาประดับตกแต่งพระบรมฉายาลักษณ์พระบาทสมเด็จพระปรมินทรมหาภูมิพลอดุลยเดช ที่ประดิษฐานอยู่บนพระที่นั่งดุสิตมหาปราสาท ผู้สื่อข่าวได้รับการเปิดเผยว่า สีเหลือง คือสีประจำพระบรมราชวงศ์จักรีและเป็นสีประจำวันจันทร์ วันพระราชสมภพของพระบาทสมเด็จพระ ปรมินทรมหาภูมิพลอดุลยเดช ส่วนสีขาวที่เป็นสีแห่งความบริสุทธิ์ผุดผ่อง มีความหมายว่าเป็นสีแห่งพระเมตตาขององค์ภูมิพลที่ปกเกล้าชาวไทย และสีเขียวซึ่งเป็นสีแห่งความอุดมสมบูรณ์ มีความหมายว่าทุกพื้นที่ที่พระบาทสมเด็จพระปรมินทรมหาภูมิพล อดุลยเดชเสด็จพระราชดำเนินจะเกิดความอุดมสมบูรณ์ มีฝน มีป่า พืชพันธุ์ธัญญาหาร ราษฎรมีกินมีใช้ มีออม มีการดำรงชีพอย่างพอเพียง,เวลา 12.10 น. ที่กองอำนวยการร่วมรักษาความสงบเรียบร้อยบริเวณโดยรอบพระบรมมหาราชวัง (กอร.รส.) ท้องสนามหลวง พล.ต.พงษ์สวัสดิ์ พรรณ–จิตต์ รองแม่ทัพภาคที่ 1 ในฐานะรอง ผอ.กอร.รส. แถลงภายหลังการประชุมว่า กิจกรรม ทำดีเพื่อพ่อ ทำความสะอาดในพื้นที่สนามหลวงและบริเวณรอบนอกวันที่ 1-2 ธ.ค. ยังมีการตรวจสอบระบบความ มั่นคงพร้อมซักซ้อมระบบเผชิญเหตุ เชื่อมั่นว่า การทำความสะอาดทั้ง 2 วันจะทำให้ทุกระบบดีขึ้น และประชาชนมีความสะดวกสบายมากขึ้น จากนั้นตั้งแต่วันที่ 3 .ค.จะเปิดให้เข้าถวายสักการะ กอร.รส.เตรียมรองรับประชาชนอยู่แล้ว แต่ยังมีความกังวลกับจำนวน ประชาชน ที่มาพร้อมกันมากในช่วงเช้า อาจจะต้อนรับได้ไม่ดีเท่าที่ควร ทั้งนี้ ยังเตรียมที่จะจัดสายตรวจวัฒนธรรม ในช่วงที่มีการถวายสักการะ มาทำความเข้าใจประชาชน เพราะอาจจะมีบุคคลที่ขาดความเข้าใจในพิธีด้วย,นายจิรภัทร ไชยชนะ เลขานุการศูนย์อำนวยการพระภิกษุสงฆ์สามเณรที่เข้าปลงธรรมสังเวช (ศอพ.) กล่าวว่า ศูนย์ดังกล่าวเป็นจุดคัดกรองและบริการพระภิกษุสามเณรทุกรูปที่ต้องการยืนสงบ นิ่ง เจริญจิตตภาวนาปลงธรรมสังเวช พระบรมศพพระบาทสมเด็จพระปรมินทรมหาภูมิพลอดุลยเดช เบื้องหน้าพระบรมโกศ ที่พระที่นั่งดุสิตมหาปราสาท ในพระ บรมมหาราชวัง เปิดมาตั้งแต่ 29 ต.ค. มียอดรวมพระภิกษุสามเณรจำนวน 3,110 รูป หลังจากนี้จะจัดเป็นคิว คิวละ 250 รูปต่อวัน ขณะนี้มีจำนวนพระภิกษุสามเณรลงทะเบียนเต็มจำนวนถึงวันที่ 6 ธ.ค. พระภิกษุสามเณรที่ประสงค์จะเข้าแสดงความอาลัย ติดต่อได้ที่ศูนย์ฯบริเวณท่าราชวรดิฐ เยื้องประตูเทวาภิรมย์ในเวลา 08.00-17.00 น. และบริเวณวัด มหาธาตุยุวราชรังสฤษฎิ์ราชวรมหาวิหาร หลัง 17.00 น. เป็นต้นไป,วันเดียวกัน ผู้สื่อข่าวไปสำรวจตลาดจำหน่าย พระบรมฉายาลักษณ์ที่บริเวณท่าพระจันทร์ พบว่ามีประชาชนส่วนหนึ่งมาหาซื้อพระบรมฉายาลักษณ์ สมเด็จพระบรมโอรสาธิราชฯ สยามมกุฎราชกุมาร หลังจากที่ สนช. ประกาศจะกราบบังคมทูลอัญเชิญขึ้นทรงราชย์ นางต้องจิต ปิ่นจันทร์ ผู้ดูแลร้านห้องภาพแฟชั่นคัลเลอร์แลป กล่าวว่า หลังจากที่มีประกาศออกมา ทางร้านได้นำพระบรมฉายาลักษณ์ของสมเด็จพระบรม โอรสาธิราชฯ สยามมกุฎราชกุมาร ออกมาจำหน่ายให้ประชาชนหาซื้อ นำไปบูชาเป็นวันแรก ปรากฏว่ามีผู้ให้ความสนใจเข้ามาเลือกซื้อเป็นจำนวนมาก ส่วนใหญ่จะหาซื้อแบบมีในหลวงรัชกาลที่ 9 สมเด็จพระราชินี และสมเด็จพระบรม โอรสาธิราชฯ อยู่ในภาพเดียวกัน,ส่วนที่แยกสะพานเฉลิมวันชาติ เขตพระนคร สถานที่จำหน่ายธงชาติและพระบรมฉายาลักษณ์ชื่อดังแห่งหนึ่งใน กทม. พบว่า มีหลายร้านนำพระบรมฉายาลักษณ์ สมเด็จพระบรมโอรสาธิราชฯ สยามมกุฎราช กุมาร มาตั้งโชว์รอจำหน่ายให้กับประชาชน มีลูกค้ามาหาซื้อไปเป็นจำนวนมาก ร้านค้าส่วนใหญ่บอกว่า ตอนนี้ยังไม่ได้เตรียมพระบรมฉายาลักษณ์ สมเด็จ พระบรมโอรสาธิราชฯ สยามมกุฎราชกุมาร มาจำหน่ายมากนัก เพราะต้องรอให้มีการประกาศอย่างเป็นทางการ น.ส.สมศรี ทรัพย์แสงศรี แห่งร้านศรีวันชาติ กล่าวว่า หลังทราบข่าวว่าสมเด็จพระบรมฯจะเสด็จขึ้นทรงราชย์ เป็นพระมหากษัตริย์รัชกาลที่ 10 ได้นำพระบรมฉายา ลักษณ์ มาตั้งโชว์ที่หน้าร้าน แต่ยังไม่ได้สั่งมาจำหน่ายอย่างเป็นทางการ เพราะต้องรอประกาศจากรัฐบาลก่อน ที่สำคัญจะต้องมีความชัดเจนทั้งในเรื่องฉลองพระองค์เต็มพระยศ ตราพระปรมาภิไธย หลังจากทุกอย่างชัดเจนแล้วจึงจะนำมาจำหน่ายให้กับลูกค้า,ขณะที่พนักงานขายของร้านบวรไตรรงค์ กล่าวว่า พระบรมฉายาลักษณ์ที่มีอยู่นั้น เป็นของเก่าที่ร้านนำมาจำหน่ายในช่วงวันคล้ายวันพระราชสมภพของสมเด็จพระบรมโอรสาธิราชฯ สยามมกุฎราชกุมาร แต่ในช่วงนี้มีลูกค้าเข้ามาสอบถามและต้องการจะนำไปบูชาก่อน จึงได้สั่งพิมพ์เพิ่มจากโรงงาน แต่ก็ไม่มากนัก มีขนาด 15×20 และ 20×30 จำหน่ายในราคา 700-800 บาท ราคานี้รวมใส่กรอบอย่างสวยงามด้วย แต่หลังจากมีความชัดเจนในเรื่องการประกาศ ทางร้านจะสั่งพระบรมฉายาลักษณ์ที่เป็นปัจจุบันมาจำหน่ายอีก,ด้านลูกค้าที่เข้ามาซื้อพระบรมฉายาลักษณ์ สมเด็จพระบรมโอรสาธิราชฯ สยามมกุฎราชกุมาร รายหนึ่ง กล่าวว่า มาหาซื้อพระบรมฉายาลักษณ์ดังกล่าวนี้ เพราะต้องการจะเก็บไว้ แม้ว่าจะไม่ได้ทรง เครื่องแบบเต็มยศก็ตาม เพราะต้องการเก็บแบบเก่าๆ อย่างนี้หายาก หากประกาศอย่างเป็นทางการแล้วก็จะมาหาซื้อเก็บไว้อีก,เวลา 14.00 น. นายอันเดรย์ คลีซัส ประธานคณะกรรมาธิการกฎหมายรัฐธรรมนูญแห่งรัฐสภาสหพันธรัฐรัสเซีย ในฐานะผู้แทนพิเศษของนายวลาดิเมียร์ ปูติน ประธานาธิบดีแห่งสหพันธรัฐรัสเซีย เดินทางมาวางพวงมาลาถวายสักการะพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท จากนั้นลงนามแสดงความอาลัย ณ อาคารสำนักราชเลขาธิการ ในพระบรม มหาราชวัง,ในเวลา 15.00 น. ทูลกระหม่อมหญิงอุบลรัตน ราชกัญญา สิริวัฒนาพรรณวดี เสด็จมาบำเพ็ญพระกุศลสวดพระอภิธรรมพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระบรมมหาราชวัง โดยมีพระพิธีธรรมจากวัดประยุรวงศาวาสวรวิหาร และวัดระฆังโฆสิตารามวรมหาวิหาร สวดพระอภิธรรมพระบรมศพ,เวลา 15.30 น. พระเจ้าหลานเธอ พระองค์เจ้า สิริวัณณวรีนารีรัตน์ โปรดให้ผู้แทนพระองค์นำผ้าถุงที่ทรงออกแบบขึ้นด้วยพระองค์เอง จำนวน 339 ผืน และริบบิ้นสีดำติดเหรียญบาทที่มีพระบรมฉายาลักษณ์ พระบาทสมเด็จพระปรมินทรมหาภูมิพลอดุลยเดช ปลายริบบิ้นติดป้ายสีขาวข้อความ ๑๓ ตุลาคม ๒๕๕๙ จำนวน 4,000 ชิ้น ให้กรมวังสำนักพระราชวัง ทั้งนี้ในส่วนของผ้าถุง ที่ประทานให้ประชาชนได้หยิบยืมสวมใส่เข้าถวายสักการะพระบรมศพ ตามจารีตประเพณี สำนักพระราชวังมอบให้ผู้แทนกรุงเทพมหานคร นำไปจัดสรรให้ประชาชน ขณะที่ริบบิ้นสีดำ สำนักพระราชวังนำไปแจกให้ประชาชนที่มาถวายสักการะพระบรมศพ ที่บริเวณประตูสรีสุนทร และแจกให้นักท่องเที่ยวที่บริเวณประตูทางเข้าวัดพระแก้ว,วันเดียวกัน สำนักพระราชวังแจ้งว่า สมเด็จ พระบรมโอรสาธิราชฯ สยามมกุฎราชกุมาร เสด็จพระราชดำเนินมาเป็นองค์ประธานในพระราชพิธีทรงบำเพ็ญพระราชกุศลปัญญาสมวาร (50 วัน) ถวายแด่พระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระบรมมหาราชวัง ในวันพฤหัสบดีที่ 1 ธ.ค.เวลา 17.00 น.,นายวีระ โรจน์พจนรัตน์ รมว.วัฒนธรรม แถลงถึงการบำเพ็ญกุศลอุทิศถวายเป็นพระราชกุศลและการแสดงเทิดพระเกียรติ เนื่องในวันคล้ายวันพระราชสมภพ พระบาทสมเด็จพระปรมินทรมหาภูมิพลอดุลยเดช 5 ธันวาคม ว่า กระทรวงร่วมกับ สำนักงานพระพุทธศาสนาแห่งชาติ กรุงเทพมหานคร สำนักงานทรัพย์สินส่วนพระมหากษัตริย์ และวง อ.ส.วันศุกร์ จัดพิธีบำเพ็ญกุศลอุทิศถวายเป็นพระราชกุศลและการแสดงเทิดพระเกียรติขึ้นในวันที่ 5 ธ.ค.2559 ประกอบด้วย 4 กิจกรรมสำคัญ คือ 1.การจัดพิธีตักบาตรพระสงฆ์ 189 รูป เวลา 07.00 น. ที่ลานคนเมือง หน้าศาลาว่าการกรุงเทพมหานคร 2.การจัดพิธีตักบาตรในส่วนภูมิภาค โดยเชิญชวนวัด ภาครัฐ เอกชน และประชาชน ร่วมงานตามสถานที่ที่แต่ละจังหวัดกำหนด 3.การจัดแสดงดนตรีแจ๊สเฉลิมพระเกียรติโดยสมาชิกวง อ.ส.วันศุกร์ ในเวลา 18.00 น. ที่ลานคนเมือง หน้าศาลาว่าการกรุงเทพมหานคร และ 4.การเปิดอาคารนิทรรศรัตนโกสินทร์ให้ประชาชนเข้าชมนิทรรศการฟรีเป็นกรณีพิเศษ,นายพนม ศรศิลป์ ผอ.พศ. กล่าวว่า คณะสงฆ์ โดยมหาเถรสมาคมและสำนักพุทธศาสนา กำหนดจัดกิจกรรมบำเพ็ญกุศลอุทิศถวายเป็นพระราชกุศล แด่พระบาทสมเด็จพระปรมินทรมหาภูมิพลอดุลยเดช ในวันที่ 5 ธ.ค.2559 ดังนี้ 1.จัดอุปสมบทถวายเป็นพระราชกุศลทุกจังหวัด จังหวัดละ 88 รูป ซึ่งมียอดผู้อุปสมบทแล้วกว่า 8,000 รูป 2.สำนักปฏิบัติธรรมทั่วประเทศจัดปฏิบัติธรรมถวายเป็นพระราชกุศลระหว่างวันที่ 3-7 ธ.ค. 3.จัดพิธีทำบุญตักบาตรอุทิศถวาย เป็นพระราชกุศลในส่วนกลางและภูมิภาค ในวันที่ 5 ธ.ค. และ 4.จัดสวดพระพุทธมนต์ถวายเป็นพระราชกุศล ณ วัดพระศรีรัตนศาสดาราม วันที่ 4 ธ.ค.2559,ขณะที่นายพงษ์ระพี บูรณสมภพ รองประธานมูลนิธิคีตรัตน์ กล่าวว่า การแสดงดนตรีแจ๊สเทิดพระเกียรติเป็นส่วนหนึ่งของโครงการ คีตรัตน์บรมราชานุสรณ์ ธ สถิตกลางใจราษฎร์นิรันดร ภายใต้ความคิดริเริ่มของเรืออากาศตรี ศ.พิเศษ ดร.แมนรัตน์ ศรีกรานนท์ ศิลปินแห่งชาติ สาขาศิลปะการแสดงดนตรีสากล ร่วมกับ รศ.ดร.ภาธร ศรีกรานนท์ ในฐานะตัวแทนวงดนตรี อ.ส.วันศุกร์ โดยจะมีการบรรเลงบทเพลงพระราชนิพนธ์รูปแบบต่างๆ ประกอบการ เสวนาพระอัจฉริยภาพทางดนตรี และบทเพลงพระราชนิพนธ์ อนุสรณ์แห่งความทรงจำของโลก พร้อมการบรรเลงของวงดนตรี The JazzMinions ควบคุมวงโดย รศ.ดร.ภาธร จากนั้นทุกคนจะร่วมขับร้องบรรเลงเพลงถวายพระบาทสมเด็จพระเจ้าอยู่หัวร่วมกันร้องเพลง When You are smilling เพื่อส่งใจรำลึกถึงพระองค์ท่าน ส่วนในช่วงท้าย รศ.ดร.ภาธรจะบรรเลงบทเพลงแสงเทียน และร่วมกันจุดเทียน เพื่อตั้งปณิธานในการเผยแพร่พระเกียรติคุณด้านดนตรีและเผยแพร่บทเพลงพระราชนิพนธ์อย่างถูกต้อง,การแสดงดนตรีแจ๊ส วันที่ 5 ธ.ค. จะเป็นการบรรเลงบทเพลงพระราชนิพนธ์อย่างถูกต้อง ฉบับมาตรฐานที่พระบาทสมเด็จพระปรมินทรมหาภูมิพลอดุลยเดช ทรงปรับแก้โน้ตด้วยพระองค์เองทั้งหมด ได้แก่ เพลง H.M Blues Friday Night Rag Oh I Say When และ Candlelight Blues ที่สำคัญจะเล่นเพลงที่พระองค์ทรงโปรดในแบบนิวออร์ลีนส์ แจ๊ส ทั้งเพลง Tiger Rag, Ice Cream, Just A Closer Walk with Thee และ When Youre Smiling เนื่องจากในช่วงแรกของการครองราชย์ พระองค์ทรงเดินทางไปศึกษาพื้นฐานดนตรีนิวออร์ลีนส์ แจ๊ส ที่สวิตเซอร์แลนด์และฝรั่งเศส ก่อนจะพระราชนิพนธ์เพลงแนวแจ๊สและบลูเพื่อเป็นขวัญกำลังใจและปลุกพลังมวลชนให้รักชาติ มีความเป็นน้ำหนึ่งใจเดียวกัน ตลอดช่วงเวลาที่ทรงดนตรีร่วมกับวง อ.ส.วันศุกร์ ถือเป็นธรรมเนียมปฏิบัติที่สมาชิกในวงต้องสามัคคีกัน ไม่มีใครเป็นซุปเปอร์สตาร์นับเป็นกุศโลบายเรื่องการทำงานเป็นทีม นายพงษ์ระพีกล่าว,อีกด้านที่ทำเนียบรัฐบาล พล.อ.ธนะศักดิ์ ปฏิมาประกร รองนายกรัฐมนตรี เปิดเผยว่า รัฐบาลพร้อมหน่วยงานที่เกี่ยวข้องเห็นชอบการจัดกิจกรรมสำคัญ 2 กิจกรรม คือในวันที่ 5 ธ.ค. จัดกิจกรรม ร่วมสำนึกในพระมหากรุณาธิคุุณ 5 ธันวาคม 2559 กำหนดจัดช่วงเช้า จัดบริเวณสะพานภูมิพล สำหรับกิจกรรมงานเริ่มขึ้นตั้งแต่เวลา 06.00 น. ประกอบด้วย การทำบุญถวายสังฆทานแด่พระสงฆ์ 999 รูป เพื่อถวายเป็นพระราชกุศล ซึ่งสมเด็จพระพุทธชินวงศ์ วัดพิชยญาติการาม เป็นประธานในพิธีสงฆ์ จากนั้นจะร่วมร้องเพลงพระราชนิพนธ์ ใกล้รุ่ง และเพลงสรรเสริญพระบารมี มีกิจกรรมเขียนโปสต์การ์ดและกล่าวคำปฏิญาณในการกระทำความดี ประชาชนที่เข้าร่วมกิจกรรม 50,000 คนแรก จะได้รับเข็มกลัดที่ระลึกรูปเลข ๙ เป็นต้น,พล.อ.ธนะศักดิ์กล่าวว่า ส่วนกิจกรรมในช่วงส่งท้ายปี 2559 ต้อนรับปีใหม่ 2560 เตรียมจัดกิจกรรม แสงเทียนแห่งสยาม พร้อมขอความร่วมมือห้ามจุดพลุหรือตะไล เน้นการจัดกิจกรรมตามขนบธรรมเนียมประเพณี กระทรวงวัฒนธรรมและกรุงเทพมหานคร จัดกิจกรรมในพื้นที่หลัก คือ มณฑลพิธีท้องสนามหลวง จะมีการสวดมนต์ข้ามปี และพิเศษกว่าปีที่ผ่านมา คือจะมีการจัดกิจกรรมจุดเทียนกลางใจเมือง ตลอดถนนพระราม1 (แยกปทุมวัน) เชื่อมต่อถนนสุขุมวิท-ห้างสรรพสินค้าเอ็มควอเทียร์ จะจัดกิจกรรมทั่วประเทศและทั่วโลกด้วย,สำหรับรายละเอียดกิจกรรมนี้จะเริ่มในเวลา 21.00 น. ของวันที่ 31 ธ.ค. จะยืนแสดงความอาลัยแด่พระบาทสมเด็จพระปรมินทรมหาภูมิพลอดุลยเดช 89 วินาที เวลา 23.45-23.50 น. ร่วมสวดมนต์เพื่อส่งท้ายปี 2559 เวลา 24.00 น. ร่วมกันร้องเพลงพระราชนิพนธ์ พรปีใหม่ และเวลา 00.09 น.วันที่ 1 ม.ค.2560 ร่วมกันจุดเทียนและสวดมนต์บทสวดเจริญชัยมงคลคาถา เพื่อต้อนรับปีใหม่ เพื่อเป็นการถวายพระพรชัยแด่พระบรมวงศานุวงศ์ทุกพระองค์ เสริมสิริมงคลแก่ประเทศไทย โดยได้รับความร่วมมือจากผู้ประกอบการห้างสรรพสินค้าตลอดความยาวถนนดังกล่าวในการจัดกิจกรรมในครั้งนี้ด้วย,พล.อ.ธนะศักดิ์กล่าวอีกว่า ส่วนความคืบหน้าพิธีตอกหมุดจุดกึ่งกลางพระเมรุมาศในเดือน ธ.ค. ต้องดูฤกษ์เดือน ธ.ค.ก่อนว่า จะเป็นช่วงวันไหนที่เหมาะสม การตอกหมุดเป็นเทคนิคการก่อสร้างและเป็นมงคล เพราะจะเป็นจุดศูนย์กลางของพระเมรุมาศ หลังตอกหมุดจะมีการวางผัง และจัดทำพื้นบางส่วนเพื่อใช้ในงานสวดมนต์ข้ามปีก่อน ส่วนที่ตั้งเป้าว่าจะสร้างพระเมรุมาศให้เสร็จเดือน ก.ย.นั้น หากมีพระราชพิธีกำหนดขึ้นเมื่อใด สามารถขยับวันให้เสร็จทันตามกำหนดได้ สำหรับระยะเวลาในการเปิดให้ประชาชนเข้าถวายสักการะพระบรมศพพระบาทสมเด็จพระปรมินทรมหาภูมิพลอดุลยเดช ยังไม่มีกำหนดว่าจะปิดเมื่อใด สำนักพระราชวังจะเป็นผู้กำหนดและแจ้งให้ทราบในภายหลัง แต่เชื่อว่าน่าจะเปิดไปได้เรื่อยๆ,นายอนันต์ ชูโชติ อธิบดีกรมศิลปากร กล่าวว่า จากการประชุมเตรียมการพิธีบวงสรวงเพื่อบูรณปฏิสังขรณ์พระราชรถ พระยานมาศและเครื่องประกอบ ในพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช พร้อมทั้งตรวจพื้นที่บริเวณโรงราชรถ ภายในพิพิธภัณฑสถานแห่งชาติ พระนคร ได้ข้อสรุปว่า กรมศิลปากรขอให้ สำนักงานศิลปวัฒนธรรมร่วมสมัยปรับรื้อเต็นท์นิทรรศการทรงสถิตในดวงใจไทยนิรันดร์ ออกบางส่วนเพื่อเปิดพื้นที่ทำพิธีบวงสรวงในส่วนหน้าโรงราชรถ วันที่ 19 ธ.ค. หลังจากนั้นให้มีการประกอบเต็นท์นิทรรศการให้เหมือนเดิม โดยไม่มีการเคลื่อนย้ายนิทรรศการออกไปที่โรงละครแห่งชาติแล้ว ระหว่างที่มีการบูรณะราชรถ พระยานมาศและเครื่องประกอบ ภายในโรงราชรถ ยังเปิดให้ประชาชนได้เข้าชมเช่นเดิม อาจจะมีการกั้นพื้นที่บางส่วนสำหรับช่างในการดำเนินการ ซึ่งจะเป็นเรื่องที่ดีที่ประชาชนจะได้ มีโอกาสเห็นขั้นตอนดำเนินงานบูรณะของคณะช่างในส่วนต่างๆ เพื่อถวายงานในหลวงรัชกาลที่ 9 เป็นครั้งสุดท้าย,ที่ลานพระบรมราชานุสาวรีย์พระบาทสมเด็จพระมงกุฎเกล้าเจ้าอยู่หัว สวนลุมพินี เวลา 18.20น. โรงพยาบาลจุฬาลงกรณ์ สภากาชาดไทย จัดพิธีจุดเทียนถวายราชสดุดี จุฬาฯ เทิด ธ พระภูมิพล มีการแปรอักษรเป็นสัญลักษณ์เลข ๙ กับเครื่องหมายกาชาด ยืนแสดงความอาลัย 89 วินาที จุดเทียนถวายราชสดุดี และขับร้องเพลงสรรเสริญพระบารมี เพลงความฝันอันสูงสุด เพลงในหลวงของแผ่นดิน บรรเลงเพลงโดยวง The O CU Band บรรยากาศเนืองแน่นไปด้วยผู้มาร่วมพิธี ท่ามกลางแสงเทียนที่สว่างไสว และต่างพร้อมใจกันขับร้องเพลงออกมาดังอย่างกึกก้อง บางคนหลั่งน้ำตาออกมาด้วยความอาลัย,นายกวีพันธ์ เอี่ยมสกุลรัตน์ ผู้บริหารศูนย์การค้า เดอะ คริสตัล และคริสตัล ดีไซน์ เซ็นเตอร์ (ซีดีซี) เปิดเผยว่า เพื่อร่วมแสดงความอาลัยและน้อมรำลึกถึงพระมหากรุณาธิคุณอันหาที่สุดมิได้ของพระบาทสมเด็จพระปรมินทรมหาภูมิพลอดุลยเดช จึงกำหนดจัดงาน นิทรรศการภาพวาด ๙ นักออกแบบ ๗๐ ภาพความทรงจำ การแสดงภาพวาดในหลวง รัชกาลที่ 9 ผลงานจากสถาปนิกและดีไซเนอร์ชื่อดัง อาทิ เกียรติศักดิ์ เวทีวุฒาจารย์, ทรงประพันธ์ ยกย่อง, ภาคินี รัตนะ, ธวัช ชัยยุทธิ์, เกตุพล ศิริธง ผู้เข้าชมงานจะได้รับแจกภาพปรินต์รูปผลงานของศิลปินที่นำมาจัดแสดงฟรี นิทรรศการดังกล่าวจะจัดหมุนเวียนกันไป เริ่มวันที่ 5 ธ.ค.-9 ม.ค. จัดที่เดอะ คริสตัล เลียบทางด่วนฯ วันที่ 10-19 ม.ค. ที่เดอะ คริสตัล เอสบี ราชพฤกษ์ และวันที่ 20-31 ม.ค. ที่คริสตัล ดีไซน์ เซ็นเตอร์ (ซีดีซี) โดยวันที่ 5 ธ.ค. เชิญร่วมจุดเทียนแสดงความอาลัย พร้อมฟังบทเพลงแห่งสยามจากวง CU BAND สอบถามโทร. 0-2101-5719 และ 0-2101-5872,ที่วัดมหาธาตุยุวราชรังสฤษฎิ์ คุณหญิงสุดารัตน์ เกยุราพันธุ์ แกนนำพรรคเพื่อไทย พร้อมด้วยสมาชิกพรรคเพื่อไทย ร่วมปฏิบัติธรรมถวายเป็นพระราชกุศล แด่พระบาทสมเด็จพระปรมินทรมหาภูมิพลอดุลยเดช เนื่องในวันปัญญาสมวาร ระหว่างวันที่ 25 พ.ย.-3 ธ.ค. โดยนายชวลิต วิชยสุทธิ์ รองเลขาธิการพรรค เพื่อไทย กล่าวว่า คุณหญิงสุดารัตน์ในฐานะนายกองค์การนิสิตบัณฑิตศึกษา มหาวิทยาลัยมหาจุฬาลงกรณราชวิทยาลัย (มจร.) และศูนย์ปฏิบัติวิปัสสนากรรมฐานนานาชาติ วัดมหาธาตุยุวราชรังสฤษฎิ์ จัดการปฏิบัติธรรมถวายเป็นพระราชกุศล โอกาสนี้ อดีต ส.ส.พรรคเพื่อไทยในแต่ละภูมิภาคประสงค์จะอุปสมบทถวายเป็นพระราชกุศลด้วย,ที่กองบัญชาการตำรวจนครบาล (บช.น.) ตอนสายวันเดียวกัน พล.ต.ท.ศานิตย์ มหถาวร ผบช.น. พร้อมด้วยเจ้าหน้าที่ตำรวจสังกัด บช.น. 2,200 นาย แบ่งเป็นชั้นสัญญาบัตร 500 นาย ตำรวจชั้นประทวน 1,700 นาย ร่วมแปรอักษรตัวเลข ๙ บริเวณลานอเนกประสงค์ บช.น. แสดงความอาลัยพระบาทสมเด็จพระปรมินทรมหาภูมิพลอดุลยเดช โดย พล.ต.ต.สมพงษ์ ชิงดวง รอง ผบช.น. นำข้าราชการตำรวจร่วมถวายสัตย์ปฏิญาณ ร้องเพลงเทิดพระเกียรติ เพลงต้นไม้ของพ่อ เพลงความฝันอันสูงสุด และเพลงสรรเสริญพระบารมี โดยมีเรือตรีสันติ ลุนเผ่ ศิลปินแห่งชาติ ร่วมร้องเพลง
วัดทั่วไทย-ทั่วโลกพร้อมใจเจริญชัยมงคลคาถา หลังมีการประกาศอัญเชิญสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร ขึ้นทรงราชย์ สืบราชสันตติวงศ์ เป็นพระมหากษัตริย์ รัชกาลที่ 10
ข่าวหน้า1,รัชกาลที่ 10,สวดมนต์ทั่วโลก,เจริญชัยมงคลคาถา,ถวายพระพร